## Odluka o načinu vođenja evidencije stegovnih mjera i kazni

### NN 68/2008 (11.6.2008.), Odluka o načinu vođenja evidencije stegovnih mjera i kazni

# MINISTARSTVO OBRANE

**2242**

Na temelju članka 10. stavka 3. Zakona o obrani (»Narodne novine« broj 33/02,
58/02 i 76/07) i članka 81. stavka 1. podstavka 1. Pravilnika o vojnoj stezi
(»Narodne novine« broj 3/08), donosim

## ODLUKU

### O NAČINU VOĐENJA EVIDENCIJE STEGOVNIH MJERA I KAZNI

I.

Ovom odlukom određuje se način vođenja i propisuju tiskanice za vođenje
evidencije stegovnih mjera i kazni.

II.

Evidenciju o izrečenim stegovnim mjerama vodi osoba ovlaštena za izricanje
stegovnih mjera prema: statusu stranke (ročnik, kadet, pričuvnik, djelatni
vojnik, djelatni dočasnik, djelatni časnik, general-admiral, državni službenik,
namještenik), vrsti izrečene stegovne mjere i obliku kršenja vojne stege, na
tiskanici SMO (Prilog 1).

III.

Tajništvo Ministarstva objedinjuje izvješća o stegovnim mjerama izrečenim u
ustrojstvenim jedinicama Ministarstva obrane i jedinstveno izvješće najkasnije
do 15. siječnja tekuće godine za proteklu godinu dostavlja Kabinetu ministra, na
tiskanici SMO (Prilog 1).

IV.

Uprava za personalne poslove Glavnog stožera Oružanih snaga Republike Hrvatske
objedinjuje izvješća o stegovnim mjerama izrečenim u ustrojstvenim jedinicama
Glavnog stožera Oružanih snaga Republike Hrvatske, pristožernim postrojbama,
zapovjedništvima Hrvatske kopnene vojske, Hrvatskoj ratnoj mornarici, Hrvatskom
ratnom zrakoplovstvu i protuzračnoj obrani, Zapovjedništvu za potporu i
Ravnateljstvu Hrvatskog vojnog učilišta »Petar Zrinski« te jedinstveno izvješće
dostavlja načelniku Glavnog stožera Oružanih snaga Republike Hrvatske najkasnije
do 15. siječnja tekuće godine za proteklu godinu.

V.

Načelnik Glavnog stožera Oružanih snaga Republike Hrvatske najkasnije do 31.
siječnja tekuće godine dostavit će ministru obrane:
– izvješće o izrečenim stegovnim mjerama za sve ustrojstvene jedinice Glavnog
stožera Oružanih snaga Republike Hrvatske i Oružanih snaga Republike Hrvatske,
na tiskanici SMO, (Prilog 1) i
– izvješće Vojnostegovnog suda o izrečenim stegovnim sankcijama, na tiskanici
VSS-I (Prilog 2).

VI.

Prvostupanjski vojnostegovni sud vodi evidenciju o izrečenim stegovnim
sankcijama prema: broju i statusu stranke, vrsti kršenja vojne stege i vrsti
odluke o stegovnoj sankciji i izvješćuje načelnika Glavnog stožera Oružanih
snaga Republike Hrvatske i Viši vojnostegovni sud najkasnije do 15. siječnja
tekuće godine za proteklu godinu, na tiskanici VSS-I (Prilog 2).

VII.

Viši vojnostegovni sud vodi evidenciju o odlukama u povodu žalbi protiv odluka
donesenih u prvostupanjskom stegovnom postupku prema: broju i statusu stranke,
vrsti kršenja vojne stege i vrsti odluke o stegovnoj sankciji, o odlukama u
povodu žalbi protiv rješenja o udaljenju iz službe, te o odlukama Upravnog suda
Repub­like Hrvatske u povodu tužbi protiv rješenja Višeg vojnostegovnog suda i
izvješćuje ministra obrane najkasnije do 31. siječnja tekuće godine, na
tiskanici VSS-II (Prilog 3).

VIII.

Tiskanice za vođenje evidencije SMO, VSS-I i VSS-II nalaze se u prilogu ove
Odluke i njezin su sastavni dio.

IX.

Ova Odluka stupa na snagu danom objave u »Narodnim novinama«.

Klasa: 023-03/08-03/1
Urbroj: 512-01-08-336
Zagreb, 4. lipnja 2008.

Ministar
**Branko Vukelić**, v. r.

**PRILOG 1**

![](dodatni/348276.gif)

**PRILOG 2**

![](dodatni/348277.gif)

**PRILOG 3**

![](dodatni/348278.gif)

Ostalo, NN 68/2008-2242